Il-kantanta Maxine Pace kisbet l-ewwel premju fil-programm Una Stella Sta Nascendo, li hu fost l-aktar programmi segwiti fil-qasam tad-divertiment fl-Italja. Maxine kompliet it-tradizzjoni ta’ rebħiet minn Maltin f’kompetizzjonijiet fl-Italja. Maxine Pace hija tfajla ta’ 15-il sena li għal darba oħra għolliet il-profil ta’ Malta barra permezz tal-kant. Hija ngħaqdet mal-lista ta’ kantanti żgħażagħ li qed isaħħru bit-talenti tagħhom, mhux biss f’Malta izda anki lil hinn minn xtutna, meta rebħet l-edizzjoni ta’ “Una Stella Sta Nascendo”. Il-programm li jixxandar fuq Sky Italia għandu udjenza ta’ miljuni ta’ telespettaturi. Minkejja l-età ċkejkna tagħha, Maxine diġa kienet nnominata għal award fl-MMAs permezz tal-kanzunetta originali bl-isem “Fed Up” b’kompozizzjoni tal-kantawtur Ramzi. Hija qed tippjana li toħroġ aktar kanzunetti fil-ġimgħat u x-xhur li ġejjin. Dan is-suċċess kompla jikkonsolida r-riżultati tajbin miksuba mill-Akkademja La Voix fl-Italja. L-akkademja titmexxa minn Gillian Attard. Gaia Cauchi rebħet l-ewwel premju fl-edizzjoni ta’ sena ilu. Maxine Pace kienet ippremjata bħala l-aħjar kantanta fost il-kontestanti kollha. Il-ġurija kienet tinkludi lil Garrison mill-programm “Amici” kif ukoll lil Marcelo mid-divizjoni Taljana ta’ Universal Music.